Габдулла Тукай иҗаты буенча сәяхәт

Максат. Габдулла Тукай иҗаты буенча белемнәрне тирәнәйтү һәм гомумиләштерү.
Бурычлар.
1. Белем бирү: Габдулла Тукайның тормышы һәм иҗаты халык тормышыннан аерылгысыз булуына төшендерү;
2. Үстерү бурычы: фикерләү тизлеген һәм сөйләм теле байлыгын үстерү; күреп искә төшерү һәм сөйләм күнекмәләрен үстерү, сорауларга тулы җавап бирергә күнектерү;
3. Тәрбия бурычы: Габдулла Тукай иҗатына кызыксыну һәм туган телгә  хөрмәт  уяту; әсәрләре нигезендә балаларда шәфкатьлелек, миһербанлылык, дуслык, гаделлек, әдәплелек хисләре, өлкәннәргә карата игътибарлы булу сыйфатларын тәрбияләү.
Планлаштырыла торган  нәтиҗә:
- предмет нәтиҗәләре: язучы биографиясен сөйли белү; шагыйрь тормышы һәм  иҗатының халык тормышыннан аерылгысыз булуына төшенү;
- шәхесне үстерә торган нәтиҗәләр: Г.Тукай шәхесе белән кызыксыну уяту, миллилек хисләре тәрбияләү;
- метапредмет нәтиҗәләре: төрле  мәгълүмат чаралары белән эшләү тәҗрибәсен ныгыту.
Универсаль уку гамәлләре:
- танып белү УУГ: укучыларның сорау куя белү, нәтиҗә ясый белү кебек фикерләү сәләтләрен үстерү, үз фикерләрен дөрес һәм матур итеп әйтүләренә ирешү;
- регулятив УУГ: эш тәртибен аңлап, уку эшчәнлеген оештыра, нәтиҗәле эш алымнарын таба белү; ихтияр көче, максатчанлык, активлык кебек сыйфатларга ия булуга ирешү;  
- коммуникатив УУГ: төркемдә эшли белү; мәгълүматны туплау өчен күмәк эшчәнлектә катнашу.
Дәреснең тибы: Катнаш дәрес.
Предметара бәйләнеш: татар әдәбияты, тарих, сәнгать, музыка.
Метод-алымнар:уен, өлешчә эзләнү, әңгәмә, мәгълүмат бирү,  эзләнү, иҗади эш, практик эш, мөстәкыйль эш, сүзлек эше. 
Эш формалары: фронталь, төркемнәрдә, индивидуаль.
Җиһазлау: Габдулла Тукай портреты, фоторәсемнәр, китаплар күргәзмәсе, интерактив такта, проектор, презентация, карточкалар, серле капчык,   Габдулла Тукай әкиятләренә иллюстрацияләр, лэпбук.
Материал: 1.Г. Тукай “Сабыйга”. 
2. “Тукай” папкасы. 
3. Габдулла Тукай. Тормыш юлы һәм иҗат елъязмасы. Казан. – Кит.нәшрияты, 2003
4. http://gabdullatukay.ru
5. https://ru.wikipedia.org 


Дәрес барышы
I. Оештыру этабы.
Укытучы. Хәерле көн, укучылар!
Укучылар. Хәерле көн.
Укытучы. Кәефләрегез ничек?
Укучылар. Кояшлы иртә кебек,
                     Татар телен, туган телне
                     Өйрәнергә дип  килдек.

Укытучы. Ә хәзер бер-беребезгә карап елмаябыз да, урыннарыбызга тыныч кына утырабыз.

II. Мотивлаштыру – ориентлаштыру.
Укытучы. Укучылар, бүгенге клуб сәгатебез гади генә түгел, ә нинди клуб сәгате булуын белү өчен без сезнең белән рестовраторлар ( ягъни бозылган әйберләрне рәтләүчеләр, ертылган әйберләрне үз хәленә кайтаручы) булып алырбыз. Сезнең парталарыгызда конвертлар куелган, ә конверт эчендә серле рәсем кисәкләре. Шул конвертны ачабыз да, ертылган рәсемнәрдән картина  торгызабыз, ягъни безнеңчә әйтсәк, пазл җыябыз. (Укучылар картинаны җыя.  Г.Тукай, “Су анасы”, “Шүрәле”, “Эш беткәч, уйнарга ярый”, “Бала белән күбәләк”, “Гали белән Кәҗә”, “Кәҗә белән Сарык”)
Укытучы. Менә булдырдыгыз да. Әйдәгез рәткә нинди картина икәнең дә әйтеп китикче. Әйтә барасыз, тактага ябыштыра барабыз.
Укучылар. Г.Тукай, “Су анасы”, “Шүрәле”, “Эш беткәч, уйнарга ярый”, “Бала белән күбәләк”, “Гали белән Кәҗә”, “Кәҗә белән Сарык”.

III. Уку мәсьәләсен кую.
Укытучы. Димәк, без бүген нинди темага сөйләшәчәкбез? Әйтегез әле, бу картиналарның уртак ягы нәрсәдә?
Укучылар. Габдулла Тукай иҗат иткән әсәрләр. 
Укытучы. Әйе, укучылар, дөрес. Без бүген сезнең белән Габдулла Тукай иҗаты буенча сөйләшербез.

IV. Уку мәсьәләсен чишү.
Укытучы. Укучылар, Габдулла Тукай кем ул?
Укучы: Татар халкының бөек шагыйре.
Укытучы. Әйе, укучылар. Габдулла Тукай исеме барыбызга да таныш. Бу дөньяда бары 27 ел гына яшәсә дә бик зур әдәби мирас калдырган бөек шагыйрь ул.
Язның бер матур көнендә, ягъни 1886  нчы елның 26 нчы апрелендә Татарстан Республикасы Арча районы Кушлавыч авылында мулла гаиләсендә дөньяга килә. Әтисе  Мөхәммәтгариф, әнисе Мәмдүдә исемле була. Нәни Апуш ятимлектә үсә.  5 айлык вакытта әтисе үлеп китә, ә 3 яшь тулар-тулмас әнисез дә кала.  Җиде ят кешегә “әни” дип дәшәргә туры килә аңа. Ниләр генә күрми Габдулла. Әмма ул кешеләрне, дөньяны ярата. 17 яшендә татар халкының яраткан шагыйренә әйләнә. Ул үзенең 10 еллык иҗат гомерендә шактый “көйле” әсәрләр, әкиятләр язып калдырган. Аның шигырьләрен, әкиятләрен балалар һәм без дә бик яратып укыйбыз.
Укытучы. Ә укучылар, сез Габдулла Тукайның безнең Балтач белән ничек бәйле икәнең беләсезме? 
Укучылар. Габдулла Тукайның әтисе үлгәч, әнисе Бибимәмдүдә апа Балтач районында урнашкан Сасна Пүчинкәсе авылына бер муллага кияүгә чыга. Бераздан ул үз янына Габдулланы да ала. Әмма бу бәхетле тормыш озак бармый, кечкенә Апушның әнисе үлеп китә. Бибимәмдүдә апаны сасна Пүчинкәсе зиратына җирлиләр.  Сасна Пүчинкәсе сабый Габдулланың яланаяклы эзләре җылысын саклый. Кеше гомеренең  иң сизгер, иң  тәэсирле  чоры  булган  бу чорларны  Тукай  «Исемдә калганнар» автобиографик  очеркында    җылы хисләр белән  искә  ала. 
Укытучы. Әйе, дөрес. Һәр елның 25 нче апрелендә Субаш авылы мәдәният йортында халкыбызның танылган әдәбият һәм сәнгать  әһелләре катнашында зур шигырь бәйрәме уздырыла.
Балтачлылар  шагыйрь әнисенең каберен изге итеп  саклыйлар.  Районның бөтен мәктәпләреннән укучылар, тирә-як халкы, республикабызның галимнәре, әдәбият-сәнгать осталары килеп, Тукайның әнисе рухына Коръән укыйлар, аның каберен чәчәкккә күмәләр. Олы хөрмәт белән баш ияләр.

Укытучы. Укучылар, бүгенге клуб сәгатендә без Габдулла Тукайның тылсымлы иҗат дөньясына күзәтү ясарбыз. Безнең клуб сәгатенә Тукай әсәрләреннән геройлар килгән. Ә кемнәр  килгәнең белү өчен мин сезгә хәзер Тукай әсәрләреннән өзекләр укып китәм. Сез мине игътибар белән тыңлагыз.

1  нче герой. 

1)Җәй көне. Эссе һавада мин суда коенам, йөзәм,
Чәчрәтәм, уйныйм, чумам, башым белән суны сөзәм. (Су анасы)
Укучылар, бу кем булыр икән?
Укучы. “Су анасы”.
Укытучы. Әйе, укучылар, ул кайсы әкияттән әле?
Укучы. “Су анасы” әкиятеннән.
Укытучы. Әйе, укучылар, дөрес. Су анасы безгә буш кул белән килмәгән, ике кулына ике биремне дә тотып килгән. Сезнең Тукай иҗаты буенча белемнәрегезне тикшерәсе килгән.

1нче бирем.
“Ялгышларны тап”
Укытучы. Беренче  бирем.  Өзекләрдән кайбер сүзләр буталып бирелгән, дөрес вариантны сез укып бирергә тиешсез.
1. И туган тел, и матур тел,
Әби-бабамның теле!
Дөньяда күп нәрсә белдем
Син туган тел аркылы. (Әткәм-әнкәмнең)

2. Безнең Вәли бигрәк тату Сарык белән,
Менә Сарык карап тора тәрәзәдән.
Вәли аны икмәк белән кунак итә,
Сарык рәхмәт укый – сакалын  селкетә. (Гали белән кәҗә)

3. Бер заманны әйләнеп баккан идем артка таба, -
Аһ, харап эш! – Җир анасы да минем арттан чаба.
Кычкырадыр: “Качма! Качма! Тукта, и карак!
Ник аласың син аны, - ул бит минем көмеш тарак!” ( Су анасы, алтын)

Укытучы. Әйе, дөрес. Беренче биремне үтәдек. Хәзер  2 биремне дә  игътибар белән тыңлагыз. 



 2 нче бирем. Парлап эш. “Елның 4 фасылы”.
Укытучы. Укучылар, Габдулла Тукайның елның 4  фасылы турында шигырь-табышмак язган. Хәзер сез алдыгызда бирелгән табышмакларга җавап табарга тиеш буласыз. Кем язып бетерә, шул кул күтәрә.
Боз һәм кар эрде,
        Сулар йөгерде;
        Егълап елгалар,
        Яшьләр түгелде.
Көннәр озая,
        Төннәр кыскара.
        Бу кайсы вакыт? —
        Йә, әйтеп кара.
        (Яз көне)

        Ашлыклар үсте,
        Башаклар пеште;
        Кояш пешерә,
        Тиргә төшерә.
Халык ашыга, 
        Китә басуга,
        Урагын ура, —
        Бу кайчак була?
        (Җәй көне)

        Кырлар буш кала,
        Яңгырлар ява;
        Җирләр дымлана, —
        Бу кайчак була?
      (Көз көне)

         Һәр җир карланган,
         Сулар бозланган;
         Уйный җил-буран, —
         Бу кайчак, туган?
          (Кыш көне)

Укытучы. Молодцы, Су анасының биремнәрен дөрес итеп чиштек, ә хәзер алга таба барабыз. Безнең икенче героебыз кем икән? Беләсегез киләме?
3)Кычкыра: кысты, харап итте явыз "Былтыр" мине,
        Аһ, үләм бит, бу бәладән кем килеп йолкыр мине? (Шүрәле)
Укучы. Шүрәле.
Укытучы. Әйе, укучылар. Бу Шүрәле. Ул кайсы әсәрдән әле?
Укучы. “Шүрәле” әкиятеннән.
Укытучы. “Шүрәле” әкияте безне нәрсәгә өйрәтә?
Укучы. Кыю булырга, курыкмаска, эшчән булырга өйрәтә.

Укытучы. Шүрәле дә буш кул белән килмәгән,  ул да биремнәр белән килгән.
Шүрәледән 1 нче бирем.
“Шүрәле белән ял итәбез” дип атала.
Укытучы. Уртадагы укучы Шүрәле була. Ул нәрсә эшли, без шуны кабатларга тиеш булабыз. 
Син уртада,
Без кырыйда,
Әйләнәбез, Шүрәле.
Син ни кылансаң, ни эшләсәң,
Без дә эшләрбез шулай.
Укытучы. Шүрәле белән бераз ял иттек, ә хәзер биремнәрне үтәвебезне дәвам итәбез. 
Шүрәленең 2 нче биреме
 “Картина буенча шигырьне таны”

Укытучы. Укучылар, экранда бер картина бирелгән, сез рәсем буенча укып, Габдулла Тукайның шигырен танырга тиеш буласыз.

Укучылар “Минем гаиләм” шигырен укыйлар.


Укытучы. Молодцы, алдагы героебызны тану өчен, мин сезгә әсәрдән өзек укыйм.
Китте болар. Бара, һаман бара, бара,-
Күренмидер күзләренә ак һәм кара.
Бара болар. Күпме баргач, Алла белә,
Юл өстендә үлгән бүре башын таба. (Кәҗә белән сарык)
Бу кайсы геройлар булыр икән?
Укучы. Кәҗә белән Сарык.
Укытучы. Алар кайсы әкият геройлары?
Укучы. “Кәҗә белән Сарык” әкияте.
Укытучы. “Кәҗә белән Сарык” әкияте безне нәрсәгә өйрәтә?
Укучы. Авырлыклар килсә куркып калмаска, тапкыр, үткен булырга өйрәтә.
Укытучы. Безнең Кәҗә белән Сарыкның зур капчыклары бар, әйдәгез бу капчыкларда ниләр бар икән? Алар шул капчыкларына салып нинди биремнәр алып килделәр икән?



Кәҗә белән Сарыктан 1  нче бирем
“Серле капчык”.
Укытучы. Хәзер мин сезгә серле капчыктан бер әйбер алып күрсәтәм, сез аны кайсы әкияттән икәнең белергә тиешсез.
Тарак – “Су анасы”
Ямаулы капчык – “Кәҗә белән Сарык”
Чөй – “Шүрәле”
Китап – “Эш беткәч, уйнарга ярый”
Уенчык песи – “Безнең гаилә”
Уенчык эт – “Кызыклы шәкерт”
Кәҗә – “Гали белән Кәҗә”
Укытучы. Молодцы, бу биремне дә үтәп чыктык.


Кәҗә белән Сарыктан 2 нче бирем.
“Минем яраткан шигырем”.
Укытучы.  Укучылар, Габдулла Тукай балалар өчен бик күп шигырьләр язган. Сез аның күп шигырьләрен инде балалар бакчасыннан ук яттан сөйли башладыгыз. Ә хәзер без сезнең белән аның ике шигырен искә төшереп китәбез. Такта янына Азат белән Зәринәне чакырам. Алар безгә “Кызыклы шәкерт” шигырен сәхнәләштереп күрсәтерләр.
( Укучылар “Кызыклы  шәкерт” шигырен сөйлиләр.)

Укытучы. Укучылар, “Кызыклы шәкерт” шигыре безне нәрсәгә өйрәтә? 
Укучы. Яшьтән тырыш булырга, ялкауланмаска өйрәтә.

Укытучы. Ә хәзер Әлфия белән Мәдинә “Бала белән күбәләк” шигырен сөйләп китәрләр. (Укучылар “Бала белән күбәләк” шигырен сәхнәләштерә)

Укытучы. Укучылар, Бала белән күбәләк” шигыре нинди булырга өйрәтә?
Укучы.  Кешелекле булырга, күбәләкләрне рәнҗетмәскә, аларны сакларга өйрәтә.



Укытучы. Молодцы, укучылар, геройларыбыз алып килгән барлык биремнәрне дә үтәп чыктык. Аларга үзебезнең Тукай иҗатын белүебезне, геройларын яратуыбызны күрсәттек. 
Укытучы. Ә хәзер геройларга бүләк итеп, Нәфисәбез Габдулла Тукайның “Эш беткәч, уйнарга ярый” дигән шигырен дә сөйләп китсен әле.

V. Рефлексия.

Укытучы. Укучылар, безнең  клуб сәгатебез ахырына якынлашты. Без бүгенге клуб сәгатендә ниләр белдек?


Укучы. Габдулла Тукайның тормышы һәм иҗатын кабатладык. Булган белемнәребезне ныгыттык. Аның әсәрләре буенча уеннар уйнадык. Рестоврация, иллюстрация дигән яңа сүзләрне белдек.
Укытучы. Габдулла Тукайның әкиятләре, шигырьләре безне нинди булырга өйрәтә?
Укучы. Эшчән, акыллы, зирәк, тапкыр, кыю, туган якны яратырга, кошларны, бөҗәкләрне сакларга, аларны рәңҗетмәскә, алдашмаска, карак булмаска өйрәтә

Укытучы.Габдулла Тукайның тууына ничә ел була  инде быел?
          
Укучы. 137 ел.


VII. Йомгаклау.
 

Укытучы.Бүгенге дәресебезне бөек шагыйребезгә багышланган шигъри юллар белән тәмамлыйсым килә:

Юк, үлмәдең, Тукай син мәңге яшь,
Син мәңгегә безнең арада.
Мәңге көләч шигырьләреңнән
Туган халкым кодрәт, көч ала.
Яшәсен халык әдибе!
Яшәсен Туган тел!  
(“Туган тел” җыры җырланыла)
Дәресебез  тәмам. Дәрестә актив катнашуыгыз, яхшы чыгышларыгыз, матур фикерләрегез өчен барыгызга да зур рәхмәт!
Һәрберебез туган телне – бөек Тукай телен онытмыйк, күз карасыдай саклыйк. Бүгенге очрашуның истәлеге итеп кечкенә генә бүләк тапшырам сезгә.
   Сау булыгыз, укучылар!















